ၵိူဝ်ဢၼ်ဢွၵ်ႇတၢင်းမိူင်းမၢၼ်ႈၼၼ်ႉ လႆႈဢဝ်ၼမ်ႉပၢင်ႇလၢႆႇ ႁုင်ဢဝ်ယဝ်ႉ။ ၼမ်ႉပၢင်ႇလၢႆႇ ၼႆႉ ပိူဝ်ႈမၼ်းၸဵမ်းဝႆႉလႄႈ ၵူၼ်းႁုင်ၵိူဝ်ၶဝ်ၸင်ႇၵႂႃႇၶုတ်းလုၵ်း ၶုတ်းထၢင်ၸွမ်းႁိမ်းၾင်ႇၼမ်ႉ၊ ပေႃးၼမ်ႉ ၶိုၼ်ႈမႃးထူမ်ထၢင်သေ သမ်ႉၶိုၼ်းယွမ်းလူင်းၵႂႃႇ ယူႇသွင်သၢမ်ဝၼ်း ပေႃးၼမ်ႉၼၼ်ႉၼွၼ်း ႁူၼ်းယဝ်ႉ ၸင်ႇဢဝ်ႁုင်ႁဵတ်းၵိူဝ်။ ၵမ်ႈၽွင်ႈၵေႃႈၶုတ်းထၢင်ႁမ်ႉၵႆ ၾင်ႇၼမ်ႉသေ ၵႂႃႇတဵၵ်းၼမ်ႉပၢင်ႇလၢႆႇမႃး သႂ်ႇဝႆႉ၊ တၢၵ်ႇလႅတ်ႈႁႂ်ႈၼမ်ႉပေႃးႁႅင်ႈၵႂႃႇ ယွမ်းၵႂႃႇတၢၼ်ႇတၢၼ်ႇသေလႄႈ ၸင်ႇႁုင်ႁဵတ်းၵိူဝ်ယဝ်ႉ။ ၵိူဝ်ၼႆႉ လႆႈႁုင်ဢဝ်တီႈၼမ်ႉပိူင်လဵဝ်ၵွႆးဢမ်ႇၸႂ်ႈ၊ တူၼ်ႈမႆႉတူၼ်ႈမၢၵ်ႇၵေႃႈ ႁုင်ဢဝ်လႆႈယူႇ။ မိူၼ်ၼင်ႇတူၼ်ႈၵူၺ်ႈ၊ တူၼ်ႈမၢၵ်ႇသၢင်းၽေႃး လႄႈ ၽိူင်းၸိူဝ်းၼႆႉၵေႃႈ ပေႃးဢဝ်မႃးၽဝ်ၾႆးသေ ၸဵၼ်းဢဝ်ၼမ်ႉလင်ႇ မၼ်းႁုင်ၸိုင် တေပဵၼ်ၵိူဝ်ယူႇယဝ်ႉ။